PAVA RECHEA

Ingredientes para 6 persoas.
Unha pava duns 3 kg. |  | 30 gr. de graxa de oca
Unhas talladas de bacon |

Para o recheo
O fígado da pava |  | Unha rebanda de pan (mellor reseso)
1/2 kg de salchichas frescas |  | Un ovo
30 gr de manteiga |  | Un chisco de herbas aromáticas |
Un 1/4 de kg de uvas moscatel |  | Un vaso de viño de oporto

Para o adorno
Unhas talladas de bacon |  | Unhas cirolas
Uns dátiles

Elaboración

Meta as uvas a macerar no oporto. Nunha cazola poña a manteiga a derreter e cando estea bote o fígado da pava e deixe que se doure por tódolos seus lados. Unha vez douradiño, retíreo e resérveo. Na mesma graxa poña a carne das salchichas e déixea ata que estea feita, retire a cazola do lume.
Pique o fígado e engádalle a carne de salchicha. Bote todo isto nunha ensaladeira e deixe que se morne. Engádalle entón a rebanda de pan esmiuzada, as uvas previamente ben escorridas, o chisco de herbas, sal e pementa. Mesture ben, engada o ovo e volva a mesturar.
Encha a pava con esta mestura e cosa a abertura. Poña as talladas de bacon encol da peituga e átea. Póñaa nunha fonte de forno e póñalle por riba, en montonciños, a graxa de oca. Sazónea por fóra. Métaa no forno e esparéxaa de cando en vez con el prebe que solte, ó que, se fose necesario, pode engadirse un pouco de auga quente ou caldo.
Mentres, coza as cirolas como lle indiquen no paquete e logo déixeas arrefriar. Rache os dátiles pola metade e sáquelles o oso. Enrole estas dúas cousas nas talladas de bacon partidas pola metade.
Cando a pava leve unha hora e media ó forno, quítelle as talladas de bacon para que se doure de forma uniforme e siga esporeándoa con frecuencia. Deixe que se siga facendo 25 minutos máis e logo pínchelle uns palillos coas cirolas e os dátiles enrolados. Baixe un pouco a temperatura do forno e déixea outros 25 minutos.
Colóquea na fonte de servir adornada.
Engada o prebe da cocción o oporto e deixe que coza un par de minutos a salsa. Bótea nunha salseira. Pode acompaña-la pava con compota de mazá ou castañas.

TRONCO DE NADAL (para seis persoas)

Para o biscoito
2 culleradas sopeiras de fécula de pataca |  | Un chisco de vainilla en po
4 culleradas sopeiras de fariña |  | Unha cullaradiña de café de levadura Royal
5 culleradas sopeiras de azucre |  | Un chisco de sal
3 ovos |  | Manteiga para unta-la chapa
Unha clara |  | Azucre glass

Para a crema de recheo
1/2 l. de leite |  | 2 culleradas sopeiras rasadas de Nestcafé ou similar
Media poliña de vainilla |  | 250 gr. de manteiga
6 ovos

Para o adorno
Copos de chocolate, castañas, etc.
Elaboración
Arranxe o biscoito montando as catro claras a punto de neve moi firme cun chisco de sal. Engádalle-las xemas, despois o azucre e, por último, cullerada a cullerada, a mestura de fariña, fécula e levadura.
Unte moi ben con manteiga unha chapa de forno grande dabondo (37x26 cm. máis ou menos) e pouco alta. No fondo coloque papel de forno tamén untado de manteiga. Bote a masa igualmente repartida e métao a forno dondo uns 35 minutos. Ten que esta-la masa cocida (ó a pinchar cun arame deberá saír limpo), pero non moi dourada.
Mentres, vaia arranxando o recheo poñendo a ferve-la leite coa poliña de vainilla e deixándoa logo que se morne. Nunha ensaladeira traballe as xemas co azucre baténdoas coas variñas ata obter unha mestura esponxosa; logo engada a fariña, mesture e engada a leite xa morna. Volva a meter esta crema no cazo e deixe que coza, removendo sen parar. Bote a crema quede ben lisa. Engada a manteiga e volva a bater.
Molle un pano limpo en auga morna e retórzao para que estea húmido, pero sen auga. Esténdao nunha mesa e envorque de seguida o biscoito. Quite o papel pegado e enrole o biscoito, ó que previamente haberá untado a metade da crema antes preparada, axudándose co pano. Póñao entón nunha fonte cuberto cun papel ata que se arrefríe. Corte os extremos ó biés e recubra o biscoito co resto da crema e cun garzo debuxe unhas estrías para que pareza un tronco de árbore. Decóreo con motivos de Nadal segundo a súa fantasía.
OLLOMOL Ó FORNO

Ingredientes (4 a 5 persoas):
Un ollomol de 1 kg. e 1/2 (máis ou menos) |  | Un vaso de viño, de viño branco
4 culleradas sopeiras de aceite fino |  | Unha folla de loureiro
80 gr de manteiga |  | 3 poliñas de apio
3 limóns |  | Unha poliña de tomiño
Sal e pementa

Elaboración
Mande limpa-lo ollomol na peixería e en casa láveo por fóra con auga fresca. Séqueo cun pano limpo.
Lave e seque o apio e córteo en tiriñas. Nunha ollemoleira poña aceite. Seque o ollomol polos dous lados e un pouco polo burato da tripa. Fágalle dous rachos no lombo da parte de arriba. Lave e corte dous dos limóns en catro e logo en anaquiños máis miúdos. Doutro limón saque o zume e esparexa con el o ollomol, que haberá posto antes na ollemoleira. Poña ó redor as tiriñas de apio e os anaquiños de limón. Engada o aceite, o viño e algo de sal e pementa, así como a folla de loureiro e a poliña de tomiño. Métao ó forno poñendo a manteiga en anacos sobre todo elo e déixeo uns 30 minutos ó forno mediano-forte. Sírvao na mesma ollemoleira. Pode acompañalo con patacas ó forno ou con arroz á criolla.
PUDIN DE NADAL

Ingredientes para 6 persoas
25 gr de pasas sen pebidas |  | Unha culleradiña de café, de canela
225 gr de pasas de Corinto |  | Unha culleradiña das de moca de noz moscada
170 gr de miga de pan moreno tenro esmiuzada |  | 1/4 de culleradiña das de moca de cravo machucado
55 gr de améndoas peladas e picadas |  | 3 ovos grandes
55 gr de cereixas confeitar |  | Un pouco de manteiga ou margarina para unta-lo molde
55 gr de azucre moreno |  | Unha copiña de viño de oporto
2 culleradas sopeiras de cortiza de laranxa relada |  | 6 culleradas sopeiras de coñac

Elaboración
Poña nunha ensaladeira as pasas dos dous tipos, a miga de pan, as améndoas, as cereixas, o azucre, a laranxa relada e as especias e mestúreo moi ben coas mans. Noutro cunca bata ben os ovos co viño oporto e o coñac. Bote esta mestura sobre o da outra ensaladeira e revolva todo xunto moi ben. Unte con manteiga ou margarina un molde de louza (ou varios pequenos) e poña toda a mestura non enchéndoo ata arriba, de xeito que o pudin se pode subir algo. Cubra o molde (ou os moldes) con papel de aluminio e áteo ben. Poña o molde nunha cazola con auga fervendo de forma que esta só chegue ata a metade dos moldes e deixe que coza moi suavemente durante 6 horas, calquera que sexa o tamaño dos moldes. Déixeo arrefriar, e cando se vaia a comer requénteo ó baño de María durante unha hora. Este pudin pódese facer semanas e incluso un mes antes pois consérvase moi ben. Adórneo con motivos de Nadal.