Unha das bebidas que seguramente estará presente nas nosas mesas durante estas datas de Nadal é o cava. É este un viño escumoso que se fixo típico en tódalas celebracións e desde logo no Nadal. Neste artigo tentaremos esquece-la ledicia que nos produce destapalo e consumilo e centrarémonos no que conteñen esas botellas, normalmente bastante caras que son obrigadas nestes días.
Este viño que en Francia se chama champagne foi introducido en España pola familia Raventós, en San Sadurní de Noya (Barcelona), que criaba os viños escumosos ó estilo champañés. En 1900 principiou a producción industrial da masía Codorniu, rexentada por esta familia e, a partires de entón, outros comerciantes do Penedés comezaron a fabricar cava
Contén o cava, dióxido de carbono disolvido, que se libera en forma de burbullas cando se abre a botella. A súa elaboración require unha serie de métodos diferentes. O máis barato e simple é a carbonatación, unha técnica moi utilizada na fabricación de bebidas refrescantes: bombéase dióxido de carbono no viño, que se embotella a presión. O máis primitivo é o embotellado do viño antes de finaliza-la fermentación e produce un viño lixeiramente escumoso, ás veces lixeiramente doce, con sedimento. Tódolos demais métodos empregados para producir viño escumoso implican unha fermentación secundaria. Engádese azucre e levadura (chamado licor de expedición) a un viño base para producir unha nova fermentación nalgún tipo de recipiente hermético. Isto pode facerse nun tanque (método de Charmat), e posteriormente o viño embotéllase a presión; ou nunha serie de tanques (método continuo). Tamén se pode facer en botella, onde o seu contido é transferido a un tanque e filtrado antes de proceder ó seu embotellado definitivo (método de transferencia). O método máis caro e laborioso é o método champañés (coñecido tamén como método tradicional ou clásico), no que a segunda fermentación ten lugar nunha botella, normalmente nun entorno fresco e cun período de almacenamento posterior á fermentación. O sedimento do viño é impulsado cara o colo da botella de onde (tras pasar as botellas invertidas a través dunha solución conxeladora) é expulsado en forma dunha pela conxelada (ou degolo). Os mellores viños escumosos do mundo, incluíndo tódolos champañas, elabóranse seguindo o método champañés. Como xa dixemos en España coñecese co nome de cava ó vino escumoso elaborado por este método, segundo a regramentación de viños escumosos.